Γιώργος Κωνσταντίνου (εικονογράφος)

Ο Γιώργος Κωνσταντίνου, γνωστός και ως ЁРГОС ή Jorgos ή yorgos k., είναι Έλληνας εικονογράφος και δημιουργός κόμικς.

Βιογραφικά στοιχεία 
Ο Γιώργος Κωνσταντίνου γεννήθηκε στη Θεσσαλονίκη τον Δεκέμβριο του 1967.

Τα έργα του χαρακτηρίζονται από λιτό εκφραστικό σχέδιο, συνήθως χωρίς λόγια και οι ιστορίες του διακρίνονται για το κομψό χιούμορ τους και μια παιγνιώδη διάθεση. Υπάρχει στα κόμικς του έντονη διάθεση για πειραματισμό με τη φόρμα του σχεδίου, παιχνίδια με τους κανόνες προοπτικής, το στήσιμο της σελίδας, κλπ. Πολύ συχνά υπάρχουν λογοπαίγνια, καθώς επίσης κοινωνικοί και πολιτικοί προβληματισμοί.

Έργο 
Εκδίδει μεταξύ 1984-1986 στη Θεσσαλονίκη το περιοδικό Μαθητική πρόταση (6 τεύχη). Το 1987 μετακομίζει στο Βερολίνο, όπου ασχολείται με εικονογραφήσεις και σπουδάζει οπτική επικοινωνία (visual communication) στη Σχολή Καλών Τεχνών Βερολίνου μεταξύ 1987 και 1994.

Το 1988 συνεργάζεται με το τηλεοπτικό κανάλι ZDF σαν σκιτσογράφος στην εκπομπή "QUIZ NACH QUOTEN". Το 1990 συνεργάζεται με την εφημερίδα Sonntag του Ανατολικού Βερολίνου με το εφευρετικό εβδομαδιαίο στριπ «Soni de War», το οποίο το 1991 εκδίδει στην Ελλάδα σε ένα εξαιρετικά μακρόστενο άλμπουμ. Το 1991 παρουσιάζει στο Τάχελες του Βερολίνου το «LOΨ», μία παράσταση πολυμέσων, με ταυτόχρονες προβολές σλάιντς από 12 προβολείς σε οθόνη 200 τ.μ. To 1993 συνιδρύει την «τάξη των κόμιξ» (comix KLASSE) και διδάσκει σε αυτόνομα σεμινάρια της Σχολής Καλών Τεχνών του Βερολίνου. Με την comix KLASSE πραγματοποιεί ομαδικές εκδόσεις, όπως το Killer Joe, το URBS (ανθολογία με θέμα την πόλη και τον αστικό τρόπο ζωής) και το Lukas.15 (ανθολογία με θέμα την παραβολή του Ασώτου Υιού). Παράλληλα διδάσκει το πρόγραμμα COMIX CRASH KURS, που περιλαμβάνει διδασκαλία κόμικς και έκδοση ομαδικών άλμπουμ: Ακαδημία Τεχνών Βερολίνου (1994), Κέντρο νεότητας Chamissowplatz (1994), Naunynritze (1995-2 φορές).

Στη συνέχεια περνά πέντε χρόνια στη Βαρκελώνη, όπου ασχολείται με εικονογραφήσεις, animation και δημιουργία t-shirt. Εκεί κυκλοφορεί τις αυτοεκδόσεις Esplanade, Concerts και Impossible Realities. Μεταξύ 1997 και 1998 εγκαθίσταται στη Θεσσαλονίκη, όπου και γελοιογραφεί καθημερινά στην εφημερίδα Θεσσαλονίκη, ενώ ταυτόχρονα διδάσκει κόμικς στο στο Εντευκτήριο του Αγίου Παύλου στην Άνω Πόλη στα πρότυπα του COMIX CRASH KURS. Από το εργαστήρι αυτό ξεπηδά ο Εικονοστρόβιλος, ομάδα κόμικς που εκδίδει μία μικρή ανθολογία τη Χωματερή. Από τον κεντρικό πυρήνα του Εικονοστρόβιλου σχηματίζεται αργότερα η Ένατη Διάσταση. Στο ίδιο εργαστήρι μαθητεύει και ο Trashman.

Έχει συνεργαστεί με φανζίν σε Ελλάδα και εξωτερικό: MAKOKI, NAPARTHEID, MONO GRAFICO, CRETINO, ATUMOE, ΙΔΕΟΔΡΟΜΙΟ, ΒΡΩΜΙΑ. Την περίοδο 1999-2001 είναι συνεργάτης του flash.gr με εβδομαδιαία καρτούν. Μεταξύ 2000 και 2001 συμμετέχει ως εικονογράφος και ανιμέιτορ στην ομάδα παραγωγής του cd-rom "Δημόδωρος, μια μέρα στο αρχαίο θέατρο". Το προϊόν που περιλαμβάνει 30 λεπτά κινούμενου σχεδίου, παραμένει ανέκδοτο. Το 2000 ο Κωνσταντίνου μετακομίζει με την οικογένειά του σε μία μικρή πόλη στα Πυρηναία, το Σερκς. Εκεί συνεχίζει την εικονογράφηση και δημιουργία κόμικς. Συνεργάζεται ακόμα με τις Επιλογές, το κυριακάτικο ένθετο της εφημερίδας Μακεδονία για το οποίο εικονογραφεί. Το 2003 εικονογραφεί το Τρία δευτερόλεπτα (ISBN 960-374-214-7) του Σάκη Σερέφα, που κυκλοφορεί από τις εκδόσεις Παρατηρητής. Την ίδια χρονιά ιδρύει την Irenia, μια ομάδα που ασχολείται με τη διδασκαλία θεμάτων όπως μετανάστευση, διαφορετικότητα, πολυπολιτισμικότητα, δηλαδή εκπαίδευση για την ειρήνη για την οποία προσκαλούνται σε σχολεία, δημαρχεία κλπ. Τα μαθήματα αυτά εντάσσονται στο σχολικό ωράριο. Από την Irenia έχει εκδοθεί και ένα σετ τεσσάρων εκπαιδευτικών παιχνιδιών για σχολική χρήση. Τον Απρίλιο του 2004, και μετά από 6 χρόνια συνεργασίας με το ισπανικό περιοδικό της κάνναβης, κυκλοφορεί το πρώτο του άλμπουμ από επίσημη εκδοτική, το Sin Papeles από τις εκδόσεις CAŇAMO, μία ευφάνταστη συλλογή από εικονογραφημένες οδηγίες για το κάπνισμα κάνναβης χωρίς χαρτάκια. Πρωτότυπα σχέδια από το Sin Papeles εκτίθενται στο φεστιβάλ για την αποποινικοποίηση της κάνναβης "Legalise Cannabis Protestival" στην Αθήνα στις 5-7 Μαΐου του 2006.

Ανεβάζει ακόμα την προσωπική του ιστοσελίδα και το blog του. 

Από το 2005 συνεργάζεται με τη Γαλέρα, όπου και εικονογραφεί. Τον Ιούλιο του 2006 κερδίζει το πρώτο βραβείο σε διαγωνισμό ιδεών για την κατασκευή μιας μεγάλης τοιχογραφίας σε πολυκατοικία μιας κεντρικής πλατείας της Μανρέζα. Η εκτέλεση της τοιχογραφίας ολοκληρώθηκε το Μάρτιο του 2007. Ήταν τιμώμενο πρόσωπο στο 1ο Διεθνές Φεστιβάλ Κόμικς «Προβλήτα» που έγινε στη Θεσσαλονίκη τον Σεπτέμβριο του 2006. Τον Οκτώβριο του 2006 κυκλοφόρησε από τον εκδοτικό οίκο Langenscheidt βιβλίο εκμάθησης ελληνικών για γερμανόφωνους με 100 εικονογραφήσεις του.

Εκδόσεις 

Μαθητική ΠΡΟΤΑΣΗ, ομαδική ανθολογία, αυτοέκδοση, 6 τεύχη, Θεσσαλονίκη, 1984-1986.
SonideWar, αυτοέκδοση, Θεσσαλονίκη, 1991.
Killer Joe, ομαδική ανθολογία, αυτοέκδοση, Βερολίνο, 1993.
Lukas.15, ομαδική ανθολογία, αυτοέκδοση, Βερολίνο, 1994.
Urbs, ομαδική ανθολογία, αυτοέκδοση, Βερολίνο, 1994.
Themrock, ομαδική ανθολογία, αυτοέκδοση, Βερολίνο, 1995.
comixCrash, ομαδική ανθολογία, αυτοέκδοση, Βερολίνο, 1996.
Impossible Realities, συλλογή από καρτ ποστάλ με σουρεαλιστικές γελοιογραφίες, εκδ. Esplanade, Βαρκελώνη, 1996.
Esplanade, αυτοέκδοση, Βαρκελώνη, 1996.
Concerts, αυτοέκδοση, Βαρκελώνη, 1996.
Χωματερή, ομαδική ανθολογία, αυτοέκδοση, Θεσσαλονίκη, 1997.
Τρία δευτερόλεπτα. Σάκης Σερέφας. εικονογράφηση ËΡΓΟC. εκδ. Παρατηρητής, Θεσσαλονίκη, 2003. ISBN 960-374-214-7
Sin Papeles, εκδ. CAŇAMO, Βαρκελώνη, 2004. ISBN 84-931026-8-7

Παραπομπές

Εξωτερικοί σύνδεσμοι
  Η ιστοσελίδα του Γιώργου Κωνσταντίνου.
 Το προσωπικό blog του Γιώργου Κωνσταντίνου.
 Η ιστοσελίδα του Γιώργου Κωνσταντίνου στη Γαλέρα.
 Irenia, παιχνίδια στα καταλανικά σχολεία που αφορούν τη διαπολιτισμικότητα-σελίδα στα ισπανικά
 Φωτογραφία του SantiMB της τοιχογραφίας του Γιώργου Κωνσταντίνου "La pau vola" στη Μανρέσα(Manresa)

Έλληνες δημιουργοί κόμικς
Έλληνες εικονογράφοι